**doc. PaedDr. Katarína Hollá, PhD., Katedra pedagogiky, Pedagogická fakulta, Univerzita Konštantína Filozofa v Nitre**

**OPONENTSKÝ POSUDOK HABILITAČNEJ PRÁCE**

*Mgr. Lívie Nemcovej, PhD.*

***„Voľnočasové aktivity stredoškolskej mládeže v kontexte motivačných faktorov a potrieb“***

**Zhodnotenie významu a originality riešenej problematiky**

Habilitačná práca rieši problematiku, ktorej je už desiatky rokov venovaná pozornosť. Hoci otázky voľného času a voľnočasových aktivít žiakov nie sú nové, nóvum riešenej problematiky pozostáva z uchopenia problematiky v kontexte motivačných faktorov a potrieb stredoškolskej mládeže. Predkladaná práca má pedagogicko-psychologický charakter, avšak autorka východiská a výsledky výskumu implementuje prevažne do pedagogiky, čím prináša pre vedný odbor, ako aj pre prax nové a odborné poznatky. Habilitačná práca Mgr. Lívie Nemcovej, PhD. tak podáva ucelený pohľad na problematiku voľného času a aktivít stredoškolákov z hľadiska motivačných faktorov a potrieb.

**Formálne zhodnotenie práce**

Habilitačná práca je štruktúrovaná do 4 kapitol. V týchto častiach habilitantka rozpracovala teoretické a metodologické východiská, uviedla výsledky a závery výskumného šetrenia zameraného na voľnočasové aktivity, motivačné faktory a potreby stredoškolskej mládeže. Habilitantka vo svojej práci uviedla 206 literárnych a informačných prameňov domácej a zahraničnej proveniencie, ktoré citovala v súlade s platnými normami. Ku kvalite habilitačnej práce nepochybne prispela dobrá práca habilitantky s odbornou domácou a zahraničnou literatúrou. Z formálneho hľadiska za netypický považujem názov prvej kapitoly „*Úvod“*, v rámci ktorého habilitantka rozpracovala 9 teoretických podkapitol. Nevidím taktiež opodstatnenie zaradiť podkapitoly *1.8 Výskumný problém a predmet výskumu* a *1.9 Výskumné ciele a výskumné otázky* do prvej kapitoly (s názvom Úvod). Vhodnejšie bolo zaradiť ich do nasledujúcej metodologickej časti. Napriek vyššie uvedeným formálnym výhradám, ako aj výskytu gramatických a pravopisných chýb, habilitačná práca spĺňa požiadavky kladené na tento typ kvalifikačných prác.

**Úroveň rozpracovania odbornej teórie**

Habilitantka v teoretickej časti práce precízne analyzovala filozofické, sociálne a pedagogické východiská voľného času, ako aj historické súvislosti a funkcie. V rámci pedagogických východísk voľného času absentuje zmienka o Pedagogike voľného času ako platforme riešenej problematiky. Logickým vyústením analýzy voľného času sú voľnočasové aktivity stredoškolskej mládeže a ich vonkajšie a vnútorné determinantmi, motivácia a potreby stredoškolákov, ktoré sa odrážajú vo voľbe a napĺňaní voľného času. Zámerom autorky bolo v rámci teoretických východísk zosumarizovať a analyzovať informácie ohľadne voľného času dospievajúcej mládeže v kontexte súčasnej spoločnosti s oporou o empirické výskumy medzinárodnej a národnej úrovne. Autorke sa podarilo naplniť cieľ teoretickej časti práce. Za zaujímavú považujem prieskumnú sondu Antoniho et al. (2020), ktorí mapovali voľný čas slovenskej mládeže v čase pandémie. Solídna je autorkina schopnosť logického, zrozumiteľného popisu zhodujúceho sa s primeranou úrovňou vedeckého diskurzu, systémového prístupu a vedeckej analýzy v teoretickej oblasti.

**Úroveň rozpracovania výskumu**

Zámerom habilitantky bolo zistiť (zmapovať) voľnočasové aktivity stredoškolskej mládeže, motiváciu k voľnočasovým aktivitám a objasniť potreby stredoškolskej mládeže vo voľnom čase. Hlavný cieľ práce autorka explicitne vymedzuje len v úvode. Následne cieľ rozpracovala podľa oblastí do 3 čiastkových cieľov s vymedzením konkrétnych výskumných otázok.

K splneniu cieľa zvolila habilitantka kvantitatívno-kvalitatívny prístup za použitia dotazníka vlastnej konštrukcie, dotazníka Leisure Motivation Scale a fokusových rozhovorov. Pôvodný dotazník Leisure Motivation Scale je staršieho dáta – otázne je, prečo habilitantka siahla po tomto výskumnom nástroji a nehľadala novší štandardizovaný nástroj. Použitá metodológia a zvolené vedecké metódy a postupy zodpovedajú stanoveným cieľom habilitačnej práce. Dotazníky autorka spracovala faktorovou analýzou. Autorka výsledky dávala do súvisu s viacerými premennými: vek, rod, lokalita bývania, typ strednej školy, školský prospech, vzťah s rodičmi. Otázne je, prečo habilitantka zvolila kategóriu/premennú rod, keď sa v dotazníku odvolávala len na ženské a mužské pohlavie/rod.

Z výsledkov výskumu sa počúvanie hudby preukázalo ako najčastejšia aktivita, ktorú stredoškoláci realizujú denne. Z hľadiska kategórií boli dominantné pasívne činnosti a starostlivosť. Stredoškolákov k voľnočasovým aktivitám vedú rôzne motívy, od sociálnych, cez kognitívne, motív vyhnutia sa činnostiam atď. Ukázali sa rôznorodé potreby stredoškolskej mládeže pri napĺňaní voľného času.

Významne hodnotím kritické posúdenie limitov výskumného šetrenia, ktoré jednak súviseli s pandémiou, jednak s použitím zahraničného výskumného nástroja. Niektoré odporúčania, ktoré habilitanka uvádza, by si zaslúžili väčšiu pozornosť a konkrétnejšie špecifikovanie navrhovaných opatrení pre ich využitie v pedagogickej praxi, napr. *sledovať, aké motivačné faktory sa podieľajú na rozhodovaní sa o voľnom čase* – ako? Kto? Stačí iba sledovať? ... *V praxi realizovať (mapovať) zisťovanie motivačných faktorov a potrieb* – kto? Cez aký výskumný nástroj? Habilitantka v rámci limitu výskumu poznamenáva, že je potrebné štandardizovať výskumný nástroj zameraný na voľnočasové aktivity mládeže, s ktorým pracovala. Uvedený fakt nie je len limitom, ale zároveň aj východiskom/odporúčaním.

**Otázky pre habilitantku**

1. Existujú výskumy, v ktorých bola použitá škála Leisture Motivation Scale? Aké výsledky priniesli dané výskumy? Je možné ich komparovať s výsledkami Vášho šetrenia?
2. Ako uvedené zistenia ovplyvňujú pregraduálnu prípravu učiteľov/vychovávateľov, vrátane sociálnych pedagógov v oblasti voľného času?
3. V rámci odporúčaní habilitantka uviedla, že treba venovať v pedagogickej praxi primeranú pozornosť sociálnej motivácií a potrebe niekam patriť. Aké možnosti a limity vyplývajú z uvedeného odporúčania, prihliadajúc na dištančné vzdelávanie a online priestor?

**Záver**

Predložená habilitačná práca je originálna, habilitantka uskutočnila viacero prístupov skúmania problematiky voľnočasových aktivít a motivačných faktorov a potrieb stredoškolskej mládeže. Svojim výskumným šetrením poukázala na nutnosť skúmania motivačných faktorov a potrieb v kontexte voľnočasových aktivít stredoškolskej mládeže.

Na základe komplexného posúdenia habilitačnej práce a doterajšej vedecko-výskumnej, pedagogickej a publikačnej činnosti habilitantky konštatujem, že uchádzačka spĺňa požadované kritériá na udelenie vedecko-pedagogickej hodnosti „docent“ v odbore Pedagogika. Po úspešnom habilitačnom pokračovaní odporúčam vymenovať Mgr. Líviu Nemcovú, PhD. za docentku v odbore Pedagogika.

V Nitre

25.5.2021

doc. PaedDr. Katarína Hollá, PhD.